ลือกันให้แซด
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 18 เม.ย. 2554
10 ส.ค. 2554

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 18 เม.ย. 2554
...ตลาดหุ้นชุ่มฉ่ำ ดัชนีทำปิดกระโดดก่อนหยุดสงกรานต์ไว้ที่ 1,084.91 จุด บวก 8.58 จุด มูลค่าการซื้อขาย 26,350 ล้านบาท 
...ต่างชาติขาย 2,607 ล้านบาท ขณะที่รายย่อยมองข้ามช็อต ลุยซื้อเฉียด 3,300 ล้านบาท 
...ท้ายตลาดแรงซื้อหุ้นแบงก์ใหญ่ ผสมโรงแรงซื้อหุ้น ปตท. (PTT) ปลุกตลาดหุ้นเป็นบวกได้แรงเล่นคาดการณ์ ประชุม กนง. 20 เม.ย.นี้ มีสิทธิขึ้นดอกเบี้ยอีก 0.25% ทำให้หุ้นแบงก์คึกคักขึ้นทันตา
...ต้องระวังหุ้นพลังงาน ราคาน้ำมันลงติดต่อกันหลายวัน น่าจะหันไปหุ้นตัวเล็กกลางชั่วคราว 
...หุ้นเรือกำลังจะออกจากท่า ...อัตราค่าระวางขนส่งถ่านหินและแร่เหล็กอาจเพิ่มขึ้นถึง 55% หรือขึ้นจาก 14,175 เหรียญสหรัฐ/วัน เป็น 2.2 หมื่นเหรียญสหรัฐ/วัน... ปัจจัยจากญี่ปุ่นจำเป็นต้องนำเข้าถ่านหินและแร่เหล็กในปริมาณสูงเพื่อฟื้นฟูประเทศและผลิตไฟฟ้า 
...พรีเชียส ชิพปิ้ง (PSL) สตาร์ตออกจากท่ามาได้หลายวัน ก่อนหยุดยาวแวะจอด ราคาร่วง 20 สตางค์ ... ส่วน โทรีเซนไทย (TTA) ตั้งท่า แต่ยังไม่ออกสตาร์ตหุ้นยูเนี่ยน ปิโตรเคมีคอล ( UKEM ) แรลลี่จาก 90 สตางค์ ขึ้นมา 1.50 บาท ได้ 2 ปัจจัยกระตุ้น ผลดำเนินงานที่โตได้ที่ และเตรียมรับบริษัทลูก ยูเนี่ยน อินทราโก้ ( UIC ) เข้าตลาด 
รายย่อยเล่นกันหนัก ป่วนที่ประชุมผู้ถือหุ้นโซลูชั่น คอนเนอร์ ( SLC ) เป็นเหตุต้องเลื่อนการประชุมออกไป 22 เม.ย.นี้ ติดตามตอนต่อไปว่ารายย่อยที่ปลุกระดมนี้จะรวมตัวปลดกรรมการได้หรือไม่ .... หรือขอเวอร์ ที่เป็นไปไม่ได้ เช่น ขอให้ทำหุ้นขึ้น .... ขออย่างนี้เจ้ามือสายหัวจนปัญญาจริงจิ๊ง
...วันนี้ (18 เม.ย.) ถึงเส้นตาย BLISS (บลิสเทล) ต้องชี้แจงตลาดหลักทรัพย์เรื่องกรรมการผู้จัดการทำสัญญาว่าจ้างโฆษณาเกินอำนาจ และลงโฆษณาไม่ครบตามสัญญา รวมถึงเหตุผลของการเปิดเผยข้อมูลเรื่องนี้ของบริษัทไม่ตรงกับผลตรวจสอบเป็นกรณีพิเศษ การให้เงินกู้ยืมระหว่างกัน นักลงทุนจะต้องรอคำตอบและวิเคราะห์ให้ดีก่อนลงทุน